शराब दुकान बनाने पंचायत सचिव को धमकाना महंगा पड़ा एसडीएम को
मंदिर हसौद पंचायत के सचिव को शराब दुकान बनाने के लिए धमकाना और गाली गलौच करना आरंग एसडीएम को महंगा पड़ा। पंचायत सचिव ने न केवल गाली-गलौच का विरोध किया बल्कि अफसर को डपट दिया । इसके बाद शुक्रवार को विधानसभा पहुंचकर मुख्यमंत्री से उनकी शिकायत भी कर दी। मुख्यमंत्री ने इसकी जांच करवाने का आश्वासन दिया।
मंदिर हसौद पंचायत सचिव घनश्याम दास घिंदौड़े ने दैनिक भास्कर को बताया कि जब से शराब दुकानों को हाईवे से 500 मीटर दूर शिफ्ट करने का आदेश आया है, पंचायत सचिवों के साथ उच्च अधिकारी इसी तरह दुर्व्यवहार कर केवल मौखिक आदेश पर शराब की दुकान बनवा रहे हैं। घिंदौड़े ने कहा कि उनके पास भी जिला पंचायत और जनपद के अधिकारी लगातार शराब दुकान बनाने का दबाव बना रहे थे। उन्होंने जगह ढूंंढी और दुकान के लिए ले आउट वगैरह भी तैयार करा लिया लेकिन सरपंच धनमत गायकवाड़ ने लिखित आदेश के बगैर दुकान के लिए राशि देने से मना कर दिया। इसी बात को लेकर एसडीएम ने उन्हें न केवल धमकाया बल्कि गाली गलौच भी की। घिंदौड़े ने कहा कि उन्होंने अफसर को समझाने का प्रयास किया लेकिन वे नहीं मान रहे थे, तब मुझे भी गुस्सा आ गया और मैंने उन्हें डपटते हुए सवाल किया कि मैं छोटा कर्मचारी हूं तो क्या उन्हें गाली देने अधिकार मिल जाता है।
मुख्यमंत्री ने कहा- हद में रहे अफसर
मुख्यमंत्री डॉ रमन सिंह ने मीडिया से चर्चा के दौरान कहा कि अधिकारियों को ऐसा बर्ताव नहीं करना चाहिए। वहीं बगैर अनुमति शराब दुकानें बनाने को लेकर सीएम ने कहा कि, अभी दुकानें बनाने कहा गया है उसमें शराब का उल्लेख नहीं है। अधिकारी नियमों के तहत काम करें।
hin_Deva hin_Deva hin_Deva hin_Deva hin_Deva